Orø Rickshawforening

En oplagt mulighed for pensionister og handicappede

*Af Kåre Hendriksen*

**Omkring 20 ældre og handicappede borgere på Orø har allerede nydt godt
 af en rickshawtur rundt på øen. Projektet startede i juni 2024,
men vejret drillede hen over sommeren,
så det blev ikke til så mange ture.
Til gengæld takkede flere ja til en tur
i det gode vejr i august og september.
Og der er plads til flere.**

Det var Orø Cykelklub, der fik idéen
om at tilbyde ture med rickshaw til Orøs ældre og handicappede.
Klubben søgte Velux Fonden om økonomisk hjælp,
og fonden bevilgede en el-rickshaw.

Cykelklubben overdrog af forsikringsmæssige årsager efterfølgende rickshawen
til Orø Rickshawforening,
som blev dannet på initiativ af Ib Ballisager, Jørn Koch og Ole Nielsen.
Og fordi Rickshawforeningen er tilmeldt Ældresagen,
dækker Ældresagens kollektive forsikring nu foreningens aktiviteter.

Formanden for Orø Rickshawforening, Ole Nielsen, oplever dog,
at de skal være opsøgende
for at få de ældre eller handicappede med på tur.
Måske fordi de ikke vil trænge sig på,
eller fordi de ikke er opmærksomme på tilbuddet.
Der er nok også nogle, der er lidt utrygge
ved at skulle på en sådan tur.
Her vil det være godt, hvis et familiemedlem eller en ven tager med,
og der er jo plads til to på 'forsædet'.

Så hvis du er i familie med eller kender nogen,
der vil have glæde af en tur med rickshawen,
er du meget velkommen til at kontakte Ole Nielsen på 6049 5751.
Ole håber også, at Hjemmeplejen vil fortælle om muligheden,
når de er på besøg hos ældre og handicappede.

Der er syv glade cyklister -- også kaldet piloter --
der er klar til at cykle,
og de vil gerne have flere 'pilotkolleger'.
Så hvis du har lyst til at stå til rådighed som rickshawpilot,
er du velkommen til at kontakte Ole Nielsen.

Rickshawen får husly i et nybygget skur ved ældrecenteret.
Lars Foverskov har bevilget materialerne til cykelskuret,
og tømrerne Lasse Busk-Clausen og Flemming Zangenberg
har gratis lagt arbejdstimer i byggeriet.

Bestyrelsen for Orø Rickshawforening:

Formand Ole Nielsen, tlf. 60495751

Kasserer Ib Ballisager

Jette Porting
